HK arbejder for at sikre, at hjemmearbejde ikke går udover medarbejdernes rettigheder – herunder retten til at melde sig syg eller barn syg uden at skulle arbejde. Hjemmearbejde skal altid ske i overensstemmelse med aftaler og regler. Det må ikke blive en undskyldning for at slække på arbejdsmiljøreglerne. Fra arbejdsgiversiden har debatten om hjemmearbejde ellers budt på argumenter om, at den arbejdsmiljølovgivning vi har i dag er for striks, og at den spænder ben for hjemmearbejde. Men arbejdsmiljølovgivningen begrænser ikke muligheden for hjemmearbejde og stiller f.eks. ikke krav om, at der skal være et hæve-sænkebord i hjemmet. Så nej, arbejdsmiljølovgivningen skal ikke svækkes. Reglerne beskytter medarbejderne, og deres helbred skal ikke sættes på spil.